Persatuan Pekerja Profesional Filem Malaysia

Persatuan Pekerja Profesional Filem Malaysia (; singkatan: PROFIMA) ialah sebuah pertubuhan perwakilan dan kesatuan sekerja untuk tenaga kerja profesional dalam industri perfileman Malaysia. Ditubuhkan pada 23 September 1993, ia dahulu dikenali sebagai Persatuan Pekerja Filem Malaysia (PPFM) sebelum bertukar nama kepada nama terkini pada 1 Disember 2009. Sehingga Januari 2022, PROFIMA mempunyai 22,500 ahli berdaftar dan 7,000 ahli aktif. PROFIMA juga mempunyai cawangan disetiap negeri seluruh Malaysia dengan pengurusan oleh ketua negeri masing-masing.

PROFIMA tidak aktif selama beberapa tahun sehingga ia diaktifkan semula pada tahun 2008, dengan Khir Mohd Noor dipilih sebagai presiden persatuan, memegang jawatan sehingga 2021 dan digantikan oleh Khalil Salleh. 

Sebagai satu-satunya persatuan di Asia yang mentauliahkan tenaga kerja perfileman, PROFIMA bersuara terhadap kebajikan, dasar dan perjuangan hal ehwal kerjaya dalam sektor pekerja filem di Malaysia, samada yang masih aktif mahupun bersara. Ia juga menganjurkan Anugerah PROFIMA, yang dianugerahkan kepada pembikin filem atas sumbangan mereka kepada industri perfileman tanah air. Selain itu, PROFIMA juga menganjurkan bengkel latihan industri, mewujudkan ekosistem pekerjaan yang lebih kondusif dikalangan kru filem seluruh Malaysia.

 Objektif 
Penubuhan PROFIMA bertujuan untuk menjaga kebajikan dan bertanggung jawab kepada layanan ahli-ahli dari majikan. Sehingga kini PROFIMA telah melahirkan pellbagai tenaga kerja profesional dalam bidang masing-masing dan ada di antara mereka telah mencipta nama dan berkhidmat dengan produksi antarabangsa.

PROFIMA bukan sekadar sebuah persatuan untuk ahli sahaja, malahan PROFIMA juga adalah salah satu persatuan yang menyumbang ke arah pembentukan dan pencambahan ekonomi negara. PROFIMA juga memberi pengiktirafan kepada ahli-ahli melalui Anugerah PROFIMA dan membantu ahli-ahli yang ingin melanjutkan pelajaran dalam bidang perfileman.

PROFIMA juga telah dikenali diperingkat antarabangsa kerana sebelum ini telah bekerjasama dengan pengiat filem dari Hollywood dan Bollywood dalam pelbagai acara seperti lawatan, seminar, kursus, pameran dan festival berprestij.

 Anugerah PROFIMA 
Anugerah PROFIMA ialah anugerah yang serupa dengan Festival Filem Malaysia, yang diadakan sejak 2008, didedikasikan kepada pembikin filem atas sumbangan mereka kepada industri perfileman Malaysia. Ia juga bertujuan untuk memberikan orang ramai dengan pemahaman yang lebih jelas tentang kerjaya yang generasi Y dapat menikmati, yang sangat berkaitan dengan penggunaan peralatan dan asas digital, dan proses kreatif / berbakat.

Pada tahun 2017, ia mewujudkan satu lagi anugerah yang dipanggil Festival Filem dan Anugerah Antarabangsa PROFIMA yang mempunyai 71 anugerah dalam sembilan kategori termasuk Penerbit Terbaik, Pengarah, Solekan, Pelagak Ngeri, Pengarah Seni, dan Jurugambar.

Lihat juga
 Perbadanan Kemajuan Filem Nasional Malaysia
 Persatuan Sutradara Malaysia
 Persatuan Seniman Malaysia

Rujukan


Pautan luar
  (diarkibkan)

Kategori:Pertubuhan filem di Malaysia
Kategori:Pertubuhan profesional di Malaysia
Kategori:Pertubuhan yang diasaskan pada 1993
Kategori:Penubuhan 1993 di Malaysia